N á v r h

vyhláška Ministerstva spravodlivosti Slovenskej republiky
z .................. 2004,

ktorou sa ustanovujú podrobnosti o používaní úradného odevu                                                       sudcami, prokurátormi a advokátmi                                       

           Ministerstvo spravodlivosti Slovenskej republiky podľa § 94 ods. 2 písm. c) zákona č. .../2004 Z.z. o súdoch a o zmene a doplnení niektorých zákonov ustanovuje:

§ 1 
Predmet úpravy

           Táto vyhláška upravuje používanie úradného odevu sudcami, vrátane prísediacich sudcov z radov občanov (ďalej len „prísediaci“), prokurátormi a advokátmi v konaní pred súdom. 

§ 2
Všeobecné ustanovenie

           Pokiaľ táto vyhláška neustanovuje inak, na zabezpečenie dôstojnosti súdneho konania sú sudcovia, prokurátori a advokáti povinní v konaní pred súdom používať úradný odev ustanovený touto vyhláškou.

§ 3
Úradný odev sudcu

           (1) Úradným odevom sudcu a prísediaceho je v konaní pred súdom čierny sudcovský talár.

           (2) Sudcovský talár je zhotovený z čiernej, ľahkej vlnenej látky. Na ozdobu sa používa fialový zamat.

           (3) Sudcovský talár sa skladá z dvoch častí, a to z dlhého voľného plášťa a z peleríny.

           (4) Predný diel plášťa je hladký, so zvislými, mierene zošikmenými, úzkymi dvojvýstupkovými vreckami. Plášť je jednoradový, so skrytým zapínaním na štyri gombíky. Ľavý predný okraj plášťa je spracovaný na podložke so štyrmi vyšitými gombíkovými dierkami. Zadný diel je hladký, na spodnom okraji mierne rozšírený, so stredovým švom, na ktorý naväzuje jednostranný podložený rázporok. Dĺžka rázporku je 38 až 42 cm, podľa dĺžky sudcovského taláru. Stredový švík zadného dielu okraja, bočné a nárameníkové švíky sú prešité strojom v šírke 5 až 6 cm od okraja. Dolný okraj je dvakrát založený a strojom prešitý v šírke 2,5 cm. Plášť je opatrený podšívkou jednej polovice predného a zadného dielu. Bočné vrecká sú zhotovené z rovnakej látky ako podšívka.

           (5) Rukávy sú hlavicové, dvojšvíkové a podložené podšívkou. Dolný okraj rukávov je zakončený čiernou manžetou v šírke 16 cm z čierneho hodvábneho moiré. Manžeta je v hornej časti voľná, opatrená úzkou lemovkou z fialového zamatu.

           (6) Súčasťou talárového plášťa je pelerína pevne spojená s plášťom v priekrčníku a pod šálovým golierom. Dĺžka pláštenky je 5 cm nad pásom. Pelerína pozostáva z troch častí a to zadného dielu bez stredového švíku a z dvoch predných dielov. Dolný okraj peleríny je ozdobený 7 cm širokou légou (pruhom lemu) z fialového zamatu. Vo švíkoch po stranách peleríny – v šírke légy – je spracovaný protizáhyb podšívky (moiré) Celá pelerína je podložená podšívkou.

           (7) Golier sudcovského taláru je šálový a jeho dĺžka je rovnaká ako dĺžka peleríny. Stredom zadného dielu goliera prechádza švík. Šírka preloženia v najširšej časti goliera je 7 cm, v strede zadného goliera 5 cm je potiahnutý fialovým zamatom.

           (8) Sudcovský talár sa vyhotovuje vo veľkosti prispôsobenej postave sudcu. 
           
           (9) Táto úprava sudcovského talára je jednotná pre všetkých sudcov okresných súdov, krajských súdov, Špeciálneho súdu a Najvyššieho súdu Slovenskej republiky; úprava sudcovského talára je jednotná aj pre prísediacich. 

           (10) Vyobrazenie sudcovského talára tvorí prílohu č. 1 tejto vyhlášky.

§ 4
Úradný odev prokurátora

           (1) Úradným odevom prokurátora je v konaní pred súdom prokurátorský talár.

           (2) Prokurátorský talár  je  vyhotovený  z  čiernej  ľahkej  vlnenej  látky, z tesilovej  látky  alebo  kombináciou  z  obidvoch  druhov týchto látok. Na ozdobu sa používa tmavočervený zamat.

           (3) Prokurátorský talár sa skladá z dvoch častí, a to z dlhého voľného plášťa a z krátkej peleríny.

           (4) Predný  diel plášťa  je hladký  so zvislým  vreckom vľavo. Plášť je  jednoradový so skrytým zapínaním  na štyri gombíky. Ľavý okraj plášťa je zapracovaný na podložke, na ktorej sú vyšité štyri gombíkové dierky.  Zadný diel plášťa je  hladký, na spodnom okraji mierne  rozšírený   so  švíkom          v   strede,  ktorý  prechádza   do jednostranného podšitého (podloženého)  rázporku. Rázporok je dlhý 30  až 34 cm podľa  dĺžky prokurátorského talára.  Plášť má  podšívku do polovice predného a zadného dielu. Bočné vrecká po oboch stranách talára sú vyhotovené z rovnakej látky ako podšívka.

           (5) Rukávy prokurátorského talára  sú  hlavicovité,  zložené  z  dvoch dielov a podložené  podšívkou. Dolný  okraj rukáva  je na  prednej strane ukončený  čiernou manžetou  širokou  15  cm           z  čierneho hodvábneho moiré.  Manžeta  je  pevne  našitá  a  v  hornej  a  spodnej časti olemovaná tmavočerveným zamatom.

           (6) Pelerína  je pevne  spojená  v  priekrčníku s  plášťom pod šálovým  golierom. Dĺžka  peleríny je  12 cm  nad driekom (pásom). Pelerína  sa skladá  z troch   častí: zo  zadného dielu                   bez švíka v strede  a  z  dvoch  predných  dielov.  Dolný  okraj peleríny je ozdobený légou (pruhom lemu) širokou 6 cm z tmavočerveného zamatu. V postranných  švíkoch  peleríny  v   šírke  légy  je  zapracovaný protizáhyb podšívky. Celá pelerína je podložená podšívkou.

           (7) Golier prokurátorského talára  je šálový a  jeho dĺžka sa  končí pri dĺžke peleríny.  Šírka preloženia  v najširšej  časti goliera  je 7  cm, v strede  zadného  dielu  goliera   5  cm.  Golier  je  obtiahnutý tmavočerveným zamatom.

           (8) Prokurátorský talár sa vyhotovuje vo veľkosti  prispôsobenej postave prokurátora.

           (9) Táto úprava prokurátorského talára je jednotná pre všetkých prokurátorov. 

           (10) Vyobrazenie prokurátorského talára tvorí prílohu č. 2 tejto vyhlášky.

§ 5
Úradný odev advokáta

           (1) Úradným odevom advokáta je v konaní pred súdom advokátsky talár.

           (2) Advokátsky talár  je  vyhotovený  z  čiernej  ľahkej  vlnenej  látky, z tesilovej  látky  alebo  kombináciou  z obidvoch  druhov týchto látok. Na ozdobu sa používa ...................... (farba) zamat.

           (3) Advokátsky talár sa skladá z dvoch častí, a to z dlhého voľného plášťa a z krátkej peleríny.

           (4) Predný  diel plášťa  je hladký  so zvislým  vreckom vľavo. Plášť je  jednoradový so skrytým zapínaním  na štyri gombíky. Ľavý okraj plášťa je zapracovaný na podložke, na ktorej sú vyšité štyri gombíkové dierky.  Zadný diel plášťa je  hladký, na spodnom okraji mierne  rozšírený   so  švíkom          v   strede,  ktorý  prechádza   do jednostranného podšitého (podloženého)  rázporku. Rázporok je dlhý 30 až 34 cm podľa  dĺžky advokátskeho  talára.  Plášť má  podšívku do polovice predného a zadného dielu. Bočné vrecká po oboch stranách talára sú vyhotovené z rovnakej látky ako podšívka.

           (5) Rukávy advokátskeho talára  sú  hlavicovité,  zložené  z  dvoch dielov a podložené  podšívkou. Dolný  okraj rukáva  je na  prednej strane ukončený  čiernou manžetou  širokou  15  cm           z  čierneho hodvábneho moiré.  Manžeta  je  pevne  našitá  a  v  hornej  a  spodnej časti olemovaná ....................... (farba) zamatom.

           (6) Pelerína  je pevne  spojená  v  priekrčníku s  plášťom pod šálovým  golierom. Dĺžka  peleríny je  12 cm  nad driekom (pásom). Pelerína  sa skladá  z troch   častí, a to zo  zadného dielu                   bez švíka v strede  a  z  dvoch  predných  dielov.  Dolný  okraj peleríny je ozdobený légou (pruhom lemu) širokou 6 cm z .................. (farba) zamatu. V postranných  švíkoch  peleríny  v   šírke  légy  je  zapracovaný protizáhyb podšívky. Celá pelerína je podložená podšívkou.

           (7) Golier advokátskeho talára  je šálový a  jeho dĺžka sa  končí pri dĺžke peleríny.  Šírka preloženia  v najširšej  časti goliera  je 7  cm, v strede  zadného  dielu  goliera   5  cm.  Golier  je  obtiahnutý ..................... (farba) zamatom.

           (8) Advokátsky talár sa vyhotovuje spravidla v troch veľkostiach odvodených od celoštátnej štatistiky, priemeru postáv s nasledujúcimi údajmi mier

veľkosť advokátskeho talára/
výška postavy				I./do 165 cm 		II./do 175 cm 		III./do 185 cm 
––––––––––––––––––––––––––––––––––––––––––––––––––––––––––––––––––––––––––––––––––
dĺžka advokátskeho talára		110 cm			115 cm			120 cm
objem hrudníka 			110 cm			105 cm			112 cm
dĺžka rukávov 				70 cm			74 cm			 78 cm

           (9) Táto úprava advokátskeho talára je jednotná pre všetkých advokátov. 

           (10) Vyobrazenie advokátskeho talára tvorí prílohu č. 3 tejto vyhlášky.

§ 6
Osobitné ustanovenia o používaní úradného odevu v konaní                                                                     pred Vyšším vojenským súdom a vojenským obvodovým súdom

           (1) Úradným odevom sudcov a prísediacich v konaní pred Vyšším vojenským súdom a vojenským obvodovým súdom (ďalej len „vojenské súdy“) je vojenská rovnošata1).

           (2) Úradným odevom prokurátorov Vyššej vojenskej prokuratúry a vojenskej obvodovej prokuratúry je v konaní pred vojenskými súdmi vojenská rovnošata1).

           (3) Advokáti v konaní pred vojenskými súdmi úradný odev podľa § 5 nepoužívajú; sú však povinní svojim odevom zachovávať dôstojnosť súdneho konania.   

§ 7
Spoločné ustanovenia

           (1) Sudcovia2) a prísediaci3) majú právo na bezplatné poskytnutie sudcovského talára; prokurátori4) majú právo na bezplatné poskytnutie prokurátorského talára.  

           (2) V konaní pred súdom majú advokáti právo na bezplatné poskytnutie advokátskeho talára. Advokátovi vydá, s dostatočným časovým predstihom pred začatím súdneho pojednávaním, advokátsky talár príslušný zamestnanec súdu, ktorému je advokát povinný poskytnutý advokátsky talár bezprostredne po skončení súdneho pojednávania vrátiť. Za účelom úpravy svojho zovňajšku pred začatím súdneho pojednávania vyhradí pre advokátov riaditeľ správy príslušného súdu vhodnú miestnosť v budove tohto súdu. 

           (3) Bezplatné poskytovanie sudcovských talárov pre sudcov a prísediacich a prokurátorských talárov pre prokurátorov zabezpečuje Ministerstvo spravodlivosti Slovenskej republiky (ďalej len „ministerstvo“). Ministerstvo taktiež zabezpečí, aby na okresných súdoch, krajských súdoch, Špeciálnom súde a Najvyššom súde Slovenskej republiky bol k dispozícii dostatočný počet advokátskych talárov tak, aby nebol narušený plynulý priebeh súdnych pojednávaní. 

           (4) Údržbu sudcovských, prokurátorských a advokátskych talárov zabezpečuje správa príslušného súdu v súčinnosti s ministerstvom.

§ 8
Zrušovacie ustanovenia

           Zrušuje sa:

           Smernica generálneho prokurátora Slovenskej republiky zo dňa 16. mája 2001, ktorou sa upravujú podrobnosti o úradnom odeve prokurátora   

§ 9
Účinnosť

           Táto vyhláška nadobúda účinnosť .... 2005. 

Príloh č. 1
K vyhláške č. .../2004 Z.z.

Vyobrazenie sudcovského talára

Príloha č. 2 
K vyhláške č. .../2004 Z.z.

Vyobrazenie Prokurátorského talára

Príloha č. 3
K vyhláške č. .../2004 Z.z.

Vyobrazenie ADVOKÁTSKEHO talára